เร่งสกัดสินค้าละเมิดลิขสิทธิ์ ห้ามส่งออก นำเข้า ผ่านราชอาณาจักร พร้อมสร้างความตระหนักรู้ให้ผู้ประกอบการ
นายสินิตย์ เลิศไกร รัฐมนตรีช่วยว่าการกระทรวงพาณิชย์ เปิดเผยว่า กระทรวงพาณิชย์ วางมาตรการป้องกันและปราบปรามการละเมิดทรัพย์สินทางปัญญา สกัดสินค้าละเมิดลิขสิทธิ์ สร้างความเชื่อมั่นให้กับประเทศคู่ค้า สร้างบรรยากาศที่ดีต่อการลงทุนในประเทศ โดยได้ลดการละเมิดทรัพย์สินในทุกมิติ ทั้งช่องทางออนไลน์ ออฟไลน์ และช่องทางอื่นๆ อย่างต่อเนื่องและเป็นรูปธรรม มุ่งเน้นบูรณาการการทำงานร่วมกับกรมศุลกากร ออกประกาศกระทรวงพาณิชย์ เรื่อง กำหนดให้สินค้าละเมิดเครื่องหมายการค้าและสินค้าละเมิดลิขสิทธิ์เป็นสินค้าที่ต้องห้ามส่งออก ห้ามนำเข้า และห้ามนำผ่านราชอาณาจักร พ.ศ. 2565 เพื่อกีดกันสินค้าละเมิดเครื่องหมายการค้าและลิขสิทธิ์ ไม่ให้ส่งออก นำเข้า และผ่านราชอาณาจักร สำหรับการดูแลผู้ค้ารายย่อย ได้ร่วมมือกับโมเดิร์นเทรด ช่วยสนับสนุนและสร้างแรงจูงใจแก่ผู้ค้ารายย่อยไม่นำสินค้าละเมิดทรัพย์สินทางปัญญามาจำหน่าย พร้องส่งเสริมมาตรการลดค่าเช่าพื้นที่และมาตรการอื่นๆ ที่เกี่ยวข้องปี 2564 ที่ผ่านมา จัดพิธีทำลายของกลางคดีละเมิดทรัพย์สินทางปัญญาที่คดีสิ้นสุดแล้ว จำนวน 572,076 ชิ้น ซึ่งมีปริมาณของกลางฯ ลดลงจากก่อนหน้า อีกทั้งยังให้ความสำคัญกับการสร้างความตระหนักรู้ให้ผู้บริโภคให้เห็นถึงภัยของการซื้อ หรือบริโภคสินค้าปลอม เช่น ยาปลอม เครื่องสำอางปลอม หรือเครื่องใช้ไฟฟ้าปลอม เป็นต้น